42. ΒΑΣΙΛΙΚΟΝ ΔΙΑΤΑΓΜΑ υπ' αριθ. 226 της 20/29 Μαρτ. 1967 (ΦΕΚ Α΄ 41) Περί υπαγωγής εις την αρμοδιότητα του Γ΄ Τμήματος του Συμβουλίου της Επικρατείας υποθέσεων υπαγομένων εις την αρμοδιότητα της Ολομελείας. Έχοντες υπ' όψει: 1)τα άρθρ. 22 παρ. 3, 4 και 6 του Β.Δ. υπ' αριθ. 92/1961 "περί κωδικοποιήσεως εις ενιαίον κείμενον των περί Συμβουλίου Επικρατείας ισχυουσών διατάξεων" και 2)σύμφωνον γνώμην του Συμβουλίου της Επικρατείας, διατυπωθείσαν εν τω υπ' αριθ. 12/1967 πρακτικώ αυτού εν Ολομελεία και Συμβουλίω, απεφασίσαμεν και διατάσσομεν: Άρθρον μόνον.- Από 1 Μαΐου 1967 υπάγονται εις την αρμοδιότητα του Γ΄ Τμήματος του Συμβουλίου της Επικρατείας αι κάτωθι κατηγορίαι υποθέσεων, υπαγόμεναι μέχρι τούδε εις την αρμοδιότητα της Ολομελείας: α)Αιτήσεις ακυρώσεως κατά διορισμών των εν άρθρ. 22, παρ. 3 εδάφ. β΄ του υπ' αριθ. 92/1961 Β.Δ/τος "περί κωδικοποιήσεως εις ενιαίον κείμενον των περί Συμβουλίου της Επικρατείας ισχυουσών διατάξεων" προσώπων. β)Αιτήσεις ακυρώσεως κατά διορισμών εντάξεων, μονιμοποιήσεων και πάσης εν γένει μεταβολής καταστάσεως υπαλλήλων υπηρετούντων επί συμβάσει ιδιωτικού δικαίου, είτε εν δημοσίαις υπηρεσίαις είτε εν υπηρεσίαις νομικών προσώπων δημοσίου δικαίου. γ)Αιτήσεις ακυρώσεως κατά μεταβολών καταστάσεως εφέδρων αξιωματικών. δ)Αιτήσεις ακυρώσεως κατά πράξεων σχετικών με εισαγωγήν εις Στρατιωτικάς Σχολάς εν γένει. 